ΜΝΗΜΟΝΙΟ ΣΥΜΦΩΝΙΑΣ

μεταξύ της Ευρωπαϊκής Κοινότητας και της κυβέρνησης του Βιετνάμ για την πρόληψη της απάτης στο εμπόριο των προϊόντων υποδηματοποιϊας

Η ΕΥΡΩΠΑΪΚΗ ΚΟΙΝΟΤΗΤΑ,

αφενός, και

Η ΚΥΒΕΡΝΗΣΗ ΤΟΥ ΒΙΕΤΝΑΜ,

αφετέρου,

καλούμενα εφεξής "τα μέρη,"

ΕΠΙΘΥΜΩΝΤΑΣ να προωθήσουν, με σκοπό τη μόνιμη συνεργασία και υπό προϋποθέσεις εμπορικής προβλεψιμότητας, τη συστηματική και ισότιμη ανάπτυξη του εμπορίου στον τομέα των προϊόντων υποδηματοποιίας μεταξύ της Ευρωπαϊκής Κοινότητας (καλούμενης εφεξής "Κοινότητα") και της Κυβέρνησης του Βιετνάμ (καλούμενης εφεξής "Βιετνάμ"),

ΑΝΑΓΝΩΡΙΖΟΝΤΑΣ τη σημασία των εξαγωγών υποδημάτων για τη συνεχιζόμενη ανάπτυξη της οικονομίας του Βιετνάμ και την ανάγκη εξασφάλισης ότι, τα οφέλη από την απεριόριστη πρόσβαση στην αγορά της Ευρωπαϊκής Κοινότητας και, κατά περίπτωση, στο Σύστημα Γενικευμένων Προτιμήσεων της Κοινότητας, ισχύουν αποκλειστικά για τα υποδήματα, καταγωγής Βιετνάμ,

ΑΠΟΦΑΣΙΣΜΕΝΑ να αναλάβουν κατάλληλη δράση για την πρόληψη ψευδών δηλώσεων καταγωγής από τρίτους, οι οποίες μειώνουν σημαντικά το εξαγωγικό δυναμικό, την απασχόληση και την προστιθέμενη αξία των παραγωγών υποδημάτων του Βιετνάμ,

ΛΑΜΒΑΝΟΝΤΑΣ ΥΠΟΨΗ τους στόχους και τις διατάξεις της συμφωνίας συνεργασίας μεταξύ της Ευρωπαϊκής Κοινότητας και του Βιετνάμ, που υπεγράφη στις Βρυξέλλες στις 17 Ιουλίου 1995,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

Άρθρο 1

Το παρόν μνημόνιο συμφωνίας εφαρμόζεται στα προϊόντα που υπάγονται στο κεφάλαιο 64 του Εναρμονισμένου Συστήματος, τα οποία εφεξής καλούνται "προϊόντα υποδηματοποιίας", και εξάγονται από το Βιετνάμ στην Κοινότητα.

Άρθρο 2

Οι εισαγωγές στην Κοινότητα των προϊόντων που αναφέρονται στο άρθρο 1, καταγωγής Βιετνάμ, σύμφωνα με τους κανόνες καταγωγής που ορίζονται στη σχετική κοινοτική νομοθεσία και που πληρούν τους όρους του παρόντος μνημονίου συμφωνίας, δεν υπόκεινται σε ποσοτικά όρια.

Άρθρο 3

Για την καταπολέμηση της απάτης, τα μέρη συμφωνούν τις ακόλουθες διοικητικές ρυθμίσεις.

1. Το Βιετνάμ εκδίδει αυτομάτως πιστοποιητικά εξαγωγής σύμφωνα με τη σχετική νομοθεσία του Βιετνάμ που διέπει τις εξαγωγές των προϊόντων υποδηματοποιίας, τα οποία αναφέρονται στο άρθρο 1. Τα εν λόγω προϊόντα πρέπει να είναι καταγωγής Βιετνάμ, σύμφωνα με τους κανόνες καταγωγής που ορίζονται στη σχετική κοινοτική νομοθεσία. Η μορφή των πιστοποιητικών εξαγωγής πρέπει να ανταποκρίνεται σ' αυτήν του παραρτήματος Ι, το οποίο πρέπει να συμπληρώνεται σύμφωνα με το προσάρτημα Α του παραρτήματος Ι. Κάθε πιστοποιητικό εξαγωγής πρέπει να φέρει στο πρωτότυπο την υπογραφή εκπροσώπου διορισμένου από την Κυβέρνηση του Βιετνάμ.

2. Το Βιετνάμ γνωστοποιεί στην Επιτροπή των Ευρωπαϊκών Κοινοτήτων τα ονόματα και τις διευθύνσεις των αρμοδίων αρχών για την έκδοση των πιστοποιητικών εξαγωγής, καθώς και δείγματα των αποτυπωμάτων των σφραγίδων και των υπογραφών τους. Το Βιετνάμ ενημερώνει την Επιτροπή για κάθε αλλαγή που αφορά τις ανωτέρω πληροφορίες.

3. Για τα προϊόντα που αναφέρονται στο άρθρο 1, οι αρμόδιες αρχές της Ευρωπαϊκής Κοινότητας εκδίδουν αυτομάτως πιστοποιητικό εισαγωγής για τη θέση των εν λόγω εμπορευμάτων σε ελεύθερη κυκλοφορία, με την προσκόμιση των πρωτότυπων πιστοποιητικών εξαγωγής, που έχουν εκδώσει οι αρμόδιες αρχές του Βιετνάμ. Αυτά τα πιστοποιητικά εισαγωγής πρέπει να εκδίδονται μέσα σε πέντε εργάσιμες ημέρες από την υποβολή της αίτησης.

4. Το Βιετνάμ αναλαμβάνει να διαβιβάζει, εντός έξι εργασίμων ημερών από την έκδοση κάθε πιστοποιητικού εξαγωγής, πληροφορίες για τα προϊόντα που καλύπτονται από τα πιστοποιητικά εξαγωγής που αναφέρονται ανωτέρω. Αυτό πραγματοποιείται μέσω ηλεκτρονικής σύνδεσης ανάμεσα στις αρμόδιες αρχές του Βιετνάμ και το Ολοκληρωμένο Σύστημα Διαχείρισης Αδειών (καλούμενο εφεξής "SIGL") που έχει θεσπίσει η Κοινότητα.

5. Σε περίπτωση σοβαρών και αδικαιολόγητων αποκλίσεων μεταξύ των πληροφοριών που ελήφθησαν μέσω της ηλεκτρονικής σύνδεσης με το SIGL και των πιστοποιητικών εξαγωγής που υποβάλλονται στις αρμόδιες αρχές της Ευρωπαϊκής Κοινότητας, οποιοδήποτε από τα μέρη μπορεί να ζητήσει διαβουλεύσεις σύμφωνα με το άρθρο 6 του παρόντος μνημονίου συμφωνίας, προκειμένου να διαπιστωθούν τα αίτια των αποκλίσεων. Εάν οι αποκλίσεις αυτές οφείλονται σε δόλια μεταφόρτωση προϊόντων, που δεν κατάγονται από το Βιετνάμ, τα μέρη συμφωνούν να λάβουν κατάλληλα μέτρα ώστε να αποφευχθεί η επανάληψή τους.

Άρθρο 4

Το πιστοποιητικό καταγωγής Βιετνάμ για χρήση στο Σύστημα Γενικευμένων Προτιμήσεων της Κοινότητας, εκδίδεται από την αρμόδια κυβερνητική αρχή του Βιετνάμ, σύμφωνα με τη σχετική κοινοτική νομοθεσία.

Άρθρο 5

1. Με σκοπό τη διασφάλιση της αποτελεσματικής λειτουργίας του παρόντος μνημονίου συμφωνίας, η Κοινότητα και το Βιετνάμ συμφωνούν να συνεργάζονται στενά προκειμένου να καταπολεμούν, να ερευνούν και να αναλαμβάνουν κάθε αναγκαία νομική ή/και διοικητική δράση κατά της απάτης μέσω μεταφόρτωσης, αλλαγής δρομολογίου, ψευδούς δήλωσης σχετικά με τη χώρα ή τον τόπο καταγωγής, παραποίησης εγγράφων, ψευδούς δήλωσης σχετικά με τις ποσότητες, την περιγραφή ή την ταξινόμηση του εμπορεύματος, και μέσω οποιουδήποτε άλλου μέσου. Παράλληλα, το Βιετνάμ και η Κοινότητα συμφωνούν να θεσπίσουν τις αναγκαίες νομικές διατάξεις και διοικητικές διαδικασίες που θα επιτρέπουν την ανάληψη αποτελεσματικής δράσης κατά τέτοιων περιπτώσεων απάτης, η οποία θα περιλαμβάνει τη θέσπιση νομικά δεσμευτικών διορθωτικών μέτρων κατά των εξαγωγέων ή/και των εισαγωγέων που έχουν αναμειχθεί.

2. Εάν η Κοινότητα πιστεύει, βάσει των διαθέσιμων πληροφοριών, ότι διαπράχθηκε απάτη, τότε προβαίνει σε διαβουλεύσεις με το Βιετνάμ, με σκοπό την εξεύρεση αμοιβαία ικανοποιητικής λύσης. Αυτές οι διαβουλεύσεις πραγματοποιούνται σύμφωνα με τη διαδικασία που ορίζεται στο άρθρο 6.

3. Σύμφωνα με τη σχετική κοινοτική νομοθεσία, όταν προσκομισθούν αποδεικτικά στοιχεία απάτης, η Κοινότητα έχει το δικαίωμα να αρνείται την εισαγωγή των εν λόγω προϊόντων.

4. Οι διαβουλεύσεις που διενεργούνται σύμφωνα με το παρόν άρθρο, δεν πρέπει να παρακωλύουν την ελεύθερη κυκλοφορία των εμπορευμάτων, εκτός εάν προσκομισθούν αποδεικτικά στοιχεία απάτης.

5. Τα μέρη συμφωνούν να θεσπίσουν ένα σύστημα διοικητικής συνεργασίας με σκοπό να προλαμβάνουν και να αντιμετωπίζουν αποτελεσματικά όλα τα προβλήματα που προκύπτουν από την απάτη, σύμφωνα με τις διατάξεις του παρόντος μνημονίου συμφωνίας.

Άρθρο 6

1. Εκτός αν προβλέπεται άλλως, οι ειδικές διαδικασίες διαβουλεύσεων που αναφέρονται στο παρόν μνημόνιο συμφωνίας, διέπονται από τους εξής κανόνες:

- κάθε αίτηση διαβουλεύσεων πρέπει να κοινοποιείται γραπτώς στο άλλο μέρος,

- η αίτηση διαβουλεύσεων πρέπει να συνοδεύεται, μέσα σε 15 ημέρες από την κοινοποίηση, από δήλωση στην οποία παρατίθενται οι λόγοι και οι περιστάσεις που, κατά τη γνώμη του αιτούντος μέρους, δικαιολογούν την υποβολή της αίτησης,

- τα μέρη αρχίζουν τις διαβουλεύσεις το αργότερο μέσα σε ένα μήνα από την κοινοποίηση της αίτησης, προκειμένου να φθάσουν σε συμφωνία ή σε αμοιβαία αποδεκτό συμπέρασμα μέσα σε ένα ακόμα μήνα το αργότερο.

2. Εάν είναι απαραίτητο, κατόπιν αιτήσεως ενός εκ των μερών, οι διαβουλεύσεις μπορούν να αφορούν οποιοδήποτε πρόβλημα προκύπτει από την εφαρμογή του παρόντος μνημονίου συμφωνίας. Οι διαβουλεύσεις που πραγματοποιούνται σύμφωνα με το παρόν άρθρο, πρέπει να διεξάγονται σε πνεύμα συνεργασίας και να αποσκοπούν στην επίλυση των διαφορών μεταξύ των μερών.

Άρθρο 7

1. Το παρόν μνημόνιο συμφωνίας τίθεται σε ισχύ την πρώτη ημέρα του μηνός που έπεται της ημέρας, κατά την οποία και τα δύο μέρη κοινοποίησαν το ένα στο άλλο ότι ολοκληρώθηκαν οι απαραίτητες νομικές διαδικασίες για τον σκοπό αυτό.

Εν τω μεταξύ, εφαρμόζεται προσωρινά από την 1 Ιανουαρίου 2000 με την προϋπόθεση της αμοιβαιότητας, εκτός αν αρχίσει να ισχύει πριν από την ημερομηνία αυτή.

2. Το παρόν μνημόνιο συμφωνίας ισχύει για περίοδο δύο ετών. Κατόπιν, η εφαρμογή του παρατείνεται αυτομάτως για περίοδο ενός έτους, εκτός εάν ένα εκ των μερών κοινοποιήσει στο άλλο γραπτώς έξι μήνες πριν από τη λήξη του παρόντος μνημονίου συμφωνίας ότι δεν συμφωνεί με την παράταση ισχύος.

3. Κάθε μέρος έχει το δικαίωμα, ανά πάσα στιγμή, να προτείνει τη σύγκληση διαβουλεύσεων σύμφωνα με το άρθρο 6, με σκοπό να συμφωνηθούν τροποποιήσεις στο παρόν μνημόνιο συμφωνίας.

4. Κάθε μέρος δύναται, ανά πάσα στιγμή, να καταγγείλει το παρόν μνημόνιο συμφωνίας, ενημερώνοντας γραπτώς το άλλο μέρος. Το παρόν μνημόνιο συμφωνίας παύει να ισχύει έξι μήνες μετά την ημερομηνία της κοινοποίησης αυτής.

5. Το παράρτημα Ι και το προσάρτημα Α του παραρτήματος Ι, τα οποία επισυνάπτονται στο παρόν μνημόνιο συμφωνίας, αποτελούν αναπόσπαστο τμήμα του.

Άρθρο 8

Το παρόν μνημόνιο συμφωνίας συντάσσεται εις διπλούν στην αγγλική, γαλλική, γερμανική, δανική, ελληνική, ισπανική, ιταλική, ολλανδική, πορτογαλική, σουηδική, φινλανδική και βιετναμική γλώσσα και όλα τα κείμενα είναι εξίσου αυθεντικά.

Για την Ευρωπαϊκή Κοινότητα

Για την Κυβέρνηση του Βιετνάμ

ΠΑΡΑΡΤΗΜΑ I

>PIC FILE= "L_2000001EL.001502.EPS">

Προσάρτημα Α του παραρτήματος Ι

>PIC FILE= "L_2000001EL.001602.EPS">